Йордан Йотов
Йордан Николов Йотов е български политик от Българската комунистическа партия и историк – член-кореспондент на БАН.

Участник в комунистическото съпротивително движение по време на Втората световна война. Партизанин от Партизанска бригада „Чавдар“. Член на Политбюро на ЦК на БКП и секретар на ЦК на БКП.

Биография

Младежки години и начало на политическата кариера 
Йордан Йотов е роден на 2 октомври 1920 г. в село Липница, Орханийско. Член на РМС от 1937 г. и на БКП от 1944 г. За комунистическа дейност е изключен от гимназията. Арестуван многократно и интерниран. Участва в Съпротивителното движение по време на Втората световна война. Партизанин от Партизанска бригада „Чавдар“ от април 1944 г. Политкомисар на чета, после и на батальон.

След 9 септември 1944 г. е секретар на Окръжния комитет на РМС в Ботевград, а след това завежда отдел в Окръжния комитет на БКП в града.

Завършва Юридическия факултет на Софийския университет. После работи като асистент по марксизъм-ленинизъм.

Научна кариера 
След аспирантура в Московския университет, завършена през 1955 г., става научен сътрудник и заместник-директор на Института по история на БКП (1969 – 1977). Професор, доктор на историческите науки и член-кореспондент на БАН.

Дейност в ръководството на БКП и на НРБ 
От 1978 до 1984 г. е член на ЦК на БКП. През 1984 г. е избран за член на Политбюро, а през 1986 г. – за секретар на ЦК на БКП. Председател е на Комисията по духовните и идеологическите въпроси към Политбюро и Секретариата на ЦК на БКП.

Главен редактор на в. „Работническо дело“ от 1977 г. до 1987 г.

Член е на Държавния съвет на Народна република България от 1986 до 1989 г.

Смърт 
Умира в София на 21 юни 2012 г. На погребението му реч произнася неговият племенник проф. Георги Близнашки, бъдещ служебен министър-председател (2014).

Награди 
Носител е на ордените „Георги Димитров“ и „13 века България“.

Семейство 
Съпругата му е дългогодишна учителка по литература в Ботевград. Има един син – Бойко Джуранов.

Източници 

Членове на Политбюро на ЦК на БКП
Членове на Държавния съвет на НРБ
Секретари на ЦК на БКП
Български журналисти
Български историци
Член-кореспонденти на БАН
Български юристи
Партизани от Партизанска бригада Чавдар
Затворници
Възпитаници на Софийския университет
Възпитаници на Московския университет
Носители на орден „Георги Димитров“
Носители на орден „13 века България“
Заслужили деятели на науката
Родени в община Ботевград
Починали в София